La setmana del 17 al 24 de maig, se celebra la Setmana Europea de la Prova del VIH i les Hepatitis víriques (edició Primavera), amb l'objectiu de promoure la detecció precoç d'aquestes malalties i d'encoratjar la població a realitzar-se aquestes proves.
Fer-se les proves permet conèixer al més aviat possible si s'està infectat i, d'aquesta manera, poder beneficiar-se d'un seguiment mèdic, accedir a un tractament eficaç que millori la qualitat de vida, així com adoptar les mesures necessàries per evitar la reinfecció i la transmissió.
Encara que en els darrers anys s'ha avançat en el diagnòstic precoç gràcies a la millora de l'accessibilitat a aquestes proves, a Catalunya s'estima que hi ha 31.334 persones infectades pel VIH i un 12% no saben que ho estan, mentre que la prevalença d'anticossos del VHC s'estima entorn al 1% i, en aquest cas, entre el 25 i el 45% desconeixen que ho estan.
Les proves es poden sol·licitar de forma confidencial, voluntària i gratuïta al metge o metgessa de capçalera, a la Unitat d'Infeccions de Transmissió Sexual de Drassanes i a 12 ONG d'ajuda a la prevenció del VIH, les malalties de transmissió sexual i les hepatitis víriques, on les persones que vulguin poden accedir a la prova ràpida de detecció de la infecció pel VIH i l'hepatitis C.
L'any passat aquests centres comunitaris van realitzar 14.700 proves de VIH i aquest any, amb l'aprovació del " Protocol de la prova de detecció ràpida de virus de l'hepatitis C per a homes que tenen sexe amb homes i persones trans ", s'ha impulsat una campanya per a la realització de proves ràpides de detecció de l'hepatitis C i aquest primer trimestre s'han distribuït 300 proves.
A Catalunya disposem de 127 farmàcies acreditades on es varen realitzar 2.756 proves ràpides del VIH el 2018.
Des de fa un any es pot adquirir a les oficines de farmàcia l'autotest del VIH.
El col·lectiu de persones que tenen una major prevalença de la infecció són les persones que consumeixen drogues per via injectada.
Per aquest motiu, aquest primer trimestre s'han realitzat 37 cursos de formació en cribratge de VHC a la Xarxa d'atenció a les drogodependències, on s'han repartit 1.800 tests.
L'hepatitis C disposa d'un tractament eficaç per via oral ben tolerat i que, amb una mitjana de 8 i 12 setmanes, pot curar en el 90% dels casos la malaltia.
A Catalunya ja s'han beneficiat d'aquest tractament 24.872 persones amb una taxa de resposta de curació del 94%.
En el moment de fer-se les proves del VIH i de l'hepatitis C, l'usuari pot resoldre qualsevol dubte, rebre suport i orientació amb totes les garanties de confidencialitat del resultat.
Aquesta Setmana de campanya permet fer difusió a la ciutadania de la disponibilitat d'aquestes proves encara que s'ofereixen durant tot l'any.
Per aquest motiu, l'Agència de Salut Pública de Catalunya (ASPCAT) ha preparat un seguit de materials, pòsters i díptics per distribuir-los en els centres col·laboradors.
El paper del professional sanitari és primordial en el diagnòstic precoç del VIH i les hepatitis, ja que s'ha evidenciat que la majoria dels pacients estan d'acord en fer-se les proves si els ho proposa un professional sanitari.
Per això s'ha editat un cartell que explica als professionals sanitaris a quines persones convé oferir aquestes proves.
D'altra banda, també s'ha elaborat un cartell que vol encoratjar els homes que tenen sexe amb homes i persones trans que hagin pogut estar en risc a fer-se la prova ràpida de l'hepatitis C. Aquest material es distribuirà entre la Xarxa DEVO de centres comunitaris, que, des de 1994, ofereix la prova VIH de forma gratuïta, voluntària i confidencial, i que a partir d'ara també oferirà la prova del virus de l'hepatitis C (VHC).